钦定古今图书集成/理学汇编/经籍典/第189卷 > 宋朱子全书 > 《定公》
## 钦定古今图书集成/理学汇编/经籍典/第189卷 > 宋朱子全书 > 《定公》

问：“夹谷之会，孔子数语，何以能却莱人之兵？”曰：“毕竟齐常常欺鲁，鲁常常不能与之争，却忽然被一个人
来，以礼问他，他如何不动！如蔺相如《秦王击缶》，亦是
秦常欺得。赵过忽然被一个人恁地硬掁，他如何不
动！”〈十年〉

圣人“隳三都”，亦是因季氏厌其强也。正似唐末五代
罗绍威，其兵强于诸镇者，以牙兵五千人也。然此牙
兵又不驯于其主，罗甚恶之，一日尽杀之，其镇遂弱，
为邻镇所欺，乃方大悔。〈十二年　以上语类二条〉
问太子蒯，聩得罪灵公，出奔晋赵氏。灵公尝游于郊，
谓公子郢曰：“我将立若为后。”灵公卒，夫人奉遗命而
立郢，郢以辄在为辞，于是国人立辄。辄立十二年，辄
出亡蒯聩人，是为庄公。庄公立三年而出奔。友恭窃
详此事，妄意谓辄不顾其父而自立，固已失父子之
义矣。蒯聩得罪于父而出奔，乃因竖良夫及孔悝母
“劫悝升台而盟立之”，是不用先君之遗命，父子君臣
之义俱失之矣。然则宗国所宜立者何人？其必郢乎？
当郢辞国之日，国人立辄之时，辄能逃去，则郢无得
而辞，蒯聩亦无复君卫之意。及夫蒯聩既入，良夫、悝
母相与劫悝，是时悝能守之以死，则蒯聩安得而立
哉？惜乎孔悝不知出此一切，付之无“可奈何，此蒯聩
所以立也。虽然，天下岂有无父子君臣之国哉！宜乎
蒯聩未几而复奔也。”曰：“此论大概得之。但谓辄逃去，
则蒯聩无复君卫之意。及蒯聩既立而复奔者，非是。
盖辄自当逃去，非欲为是以拒蒯聩之来也。蒯聩脱
或能守其国，亦不可知，但义理自不是耳，不必如此
牵合也。”又问：“孔悝有母，不能禁而使之为乱，及为卫
之臣，又不能有所立。以子路之贤，为其家臣，其事如
何？心甚疑之，亦何所见而如此？乞赐教。”曰：“圣人之门，
不使人逃世，避人以为洁，故群弟子多仕于乱邦。然
若子路冉有之徒，亦太不择矣。此学者所当深戒也。”
〈十四年　答潘端叔　文集。〉